b'\n_START_ARTICLE_\nVaisingumas\n_START_PARAGRAPH_\nVaisingumas\xc2\xa0\xe2\x80\x93 organizmo geb\xc4\x97jimas susilaukti sveik\xc5\xb3 palikuoni\xc5\xb3. Vaisingumu pasi\xc5\xbeymi i\xc5\xa1 esm\xc4\x97s visos biologin\xc4\x97s r\xc5\xab\xc5\xa1ys, i\xc5\xa1skyrus kai kuriuos hibridus (pvz., mulus). Laikotarpis, kurio metu organizmas gali tur\xc4\x97ti palikuoni\xc5\xb3, vadinamas reprodukciniu am\xc5\xbeiumi._NEWLINE_\xc5\xbdmogaus reprodukcinis am\xc5\xbeius prasideda lytine branda, mergait\xc4\x97ms\xc2\xa0\xe2\x80\x93 prasid\xc4\x97jus m\xc4\x97nesin\xc4\x97ms, berniukams\xc2\xa0\xe2\x80\x93 poliucijoms; baigiasi moterims su menopauze, o vyrams konkre\xc4\x8dios ribos n\xc4\x97ra, nors bendrai vyr\xc5\xb3 vaisingumas nuo 50\xe2\x80\x9355 met\xc5\xb3 pradeda ma\xc5\xbe\xc4\x97ti (spermatozoid\xc5\xb3 poky\xc4\x8diai, testosterono koncentracijos suma\xc5\xbe\xc4\x97jimas). PSO, statistikos sumetimais, reprodukcinio am\xc5\xbeiaus \xc5\xbemon\xc4\x97mis laiko 15\xe2\x80\x9349\xc2\xa0m. am\xc5\xbeiaus grup\xc4\x99._NEWLINE_Pagrindin\xc4\x97s s\xc4\x85lygos \xc5\xbemogaus vaisingumui pasireik\xc5\xa1ti: reguliarus seksas (ar bent jau seksas ovuliaciniu laikotarpiu), n\xc4\x97ra naudojama kontracepcija, n\xc4\x97ra dauginimosi sistemos sutrikim\xc5\xb3, n\xc4\x97ra lytini\xc5\xb3 organ\xc5\xb3 susirgim\xc5\xb3, alkoholio nevartojimas laikotarpyje kuomet ketinama pastoti, kit\xc5\xb3 kenksming\xc5\xb3 fizini\xc5\xb3 ar chemini\xc5\xb3 med\xc5\xbeiag\xc5\xb3 nebuvimas. \xc4\xaetakos vaisingumui taip pat turi mityba, lytinis elgesys, lytiniai instinktai, sueities laikas, endokrininiai veiksniai, kult\xc5\xabra, gyvensena, emocijos, ligos ir kt._NEWLINE_Jeigu pora negali pastoti, nustatomas nevaisingumas (paprastai pra\xc4\x97jus 2 metams nuo bandym\xc5\xb3 pastoti prad\xc5\xbeios). Pastaraisiais de\xc5\xa1imtme\xc4\x8diais stebimas bendras vaisingumo (ne tik gimstamumo) suma\xc5\xbe\xc4\x97jimas pasaulyje.'